text: Пореден инцидент със строеж в София - bTV Новините
  Дървена талпа падна върху движещ се автомобил в столицата
  Публикувано в 16:33 ч. 27.11.2017 г. - Обновено в 17:36 ч. 27.11.2017 г.
  Пореден инцидент със строеж в София. Дървена талпа падна върху движещ се автомобил в столицата. За щастие пострадали няма.
  Работник от строеж на столичния булевард "Цар Борис Трети" ни предупреждава за опасност. По закон обаче пешеходци и коли въобще не трябва да бъдат допускани в опасната зона.
  Три пъти седмично Михаела Василева минава покрай строежа. Преди дни кофражна талпа пада върху колата й.
  "В момента, в който слязох от колата, осъзнах какво се е случило или по-точно какво не ми се е случило", каза Михаела.
  От удара таванът на колата се огъва и опира в главата й.
  Проверка след инцидента показва, че строежът е ограден с временна строителна ограда, но не е имал предпазна мрежа и козирка на тротоара.
  Районът около строежа беше обезопасен с лента два дни след инцидента и 10 минути след пристигането на екипа на bTV на място.
  Собственикът на сградата отказа коментар. Препрати ни към строителя.
  "Не ми е известно и някой от работниците да е бил очевидец на случилото се, тъй като в този момент са работили в другия край на сградата, от към двора", отговори Радослав Цветков, управител на фирмата строител.
  Друга е версията на строителния надзор.
  "Случва се, изпуснали са една от гредите и тя е паднала. Аз съм предписала в заповедната книга инструкции. Това, че те не са спазили инструкцията, аз не нося отговорност", заяви Люба Костадинова, собственик на надзорната фирма.
  В общината също смятат, че нямат пропуск.
  – Пуснато е предписание до строителя и до надзора за обезопасяване на строежа, обясни Веска Савова, главен инженер на район Красно село.
  – Можехте ли да го предпишете преди гредата да падне върху колата?
  – Ами, да би могло.
  – А защо не се е случило?
  – Ами при нас има много строежи и пак ви казвам – това не ни е пряко задължение.
  От строителния контрол също били дали предписания за незабавно обезопасяване на сградата, но пак след инцидента. Само за една седмица това е вторият случай, при който падащи строителни материали застрашават човешки живот в София.